杨万里
跋袁起岩所藏後湖帖并遗像一轴，诗中语皆檃
先生向来落异县，故人十载不相闻。
归来不但荒三迳，点检松菊无一存。
褁轮回璧岂不好，朝廷礼数优遗老。
红旗黄纸久罢休，青山白云苦死留。
咫尺西冈归未得，只待桃花水生半篙碧。
便拏短艇归结茅，共寻赤松与黄石。
风烟之表非人间，别有天地宽且闲。
周山卖却不要钱，袁家送酒一破颜。
犹嫌孤斟太落莫，更觅高人共杯杓。
银钩四纸墨尚鲜，妙处难与俗人言。
忽逢先生自天降，手扶太一青藜杖。
仙客可望不可亲，飘然飞去青霞上。
白苹满棹何时归，秋著芦花知不知。